Agnez Mo

Agnes Monica Muljoto, ezagunagoa Agnez Mo ezizenarekin (Jakarta, Indonesia, 1986ko uztailaren 1a - ) Indonesiako abeslari, kantagile eta aktorea da. Gaur egun Indonesiako famaturik aberatsena da, 16 milioi dolarreko fortunarekin. Jakartan jaioa, sei urterekin hasi zen entretenimenduaren industrian lanean, ume-abeslari gisa. Hiru album grabatu zituen eta umeen telebista programa ezberdinetako aurkezle izan zen. 2003an bere lehen albuma egin zuen heldu gisa, And the Story Goes izenburuarekin, Indonesiako musika industrian aurrerapauso handia eginez. Bere arrakasta zela eta, nazioartean lanean hasteko helburua jarri zuen. 2005ean Whaddup A.. '?! diska egin zuen, Keith Martin estatubatuarraren laguntzarekin. Taiwaneko The Hospital eta Romance In The White House serie dramatikoetan ere agertu zen.

2008an eta 2009an Seulen spatu zen Asiako Abesti Festibalean saritua izan zen. Bere hirugarren albuman, Sacredly Agnezious (2009), produktore eta idazle lana ere egin zituen, 2010ean Indonesian Idol saioko epaile izendatu zuten eta Sony Music Entertainmenten bazkidea den The Cherry Party diskoetxearekin akordioa sinatu zuen.

Indonesian sari gehien izan dituen abeslaria da. 17 Anugerah Musik Indonesia sari ditu, 8 Panasonic Sari, 5 Nickelodeon Indonesia Kids' Choice Awards, eta 4 MTV Indonesia Awards. Mnet Asian Music Awardsetan Asiako artistarik onenaren saria eskuratu zuen. Asiako drogaren aurkako enbaxadorea da, eta giza trafikoaren aurkako MTV EXITen enbaxadorea ere bada.

Jakartarrak
Indonesiako abeslariak
Indonesiako aktoreak
Emakume abeslariak